Die Walliese ui (Allium fistulosum), ook bekend as Japannese tros-ui, lang groenui, of sprietui is 'n meerjarige plantspesie wat dikwels as 'n soort spriet beskou word. Die spesie is soortgelyk in smaak en reuk aan die verwante gewone ui, Allium cepa, en basters tussen die twee (boom-uie) bestaan. A. fistulosum ontwikkel egter nie bolle nie, en besit hol blare (fistulosum beteken "hol") en kappe. Groter variëteite van A. fistulosum, soos die Japannese negi, lyk soos die prei, terwyl kleiner variëteite na grasuie lyk. A. fistulosum kan vermeerder deur meerjarige immergroen trosse te vorm. Dit word ook in trosse as 'n sierplant gekweek. Die algemene naam "Walliese ui" (Eng.: "Welsh onion") verwys nie na Wallis nie, maar is afgelei van 'n byna verouderde gebruik van "Wallies" in die sin "vreemd, nie-inheems", aangesien die spesie inheems aan China is, hoewel dit op heelwat verspreide plekke in Eurasië en Noord-Amerika gekweek word en genaturaliseer is.